Informācija plašsaziņas līdzekļiem

28.08.2024.

**Siguldā aizvadīta profesionālās ievirzes un profesionālās vidējās kultūrizglītības iestāžu vadītāju sanāksme**

**Trešdien, 28. augustā, Siguldas Mākslu skolā “Baltais Flīģelis” notika Latvijas Nacionālā kultūras centra (LNKC) rīkotā ikgadējā sanāksme Latvijas profesionālās ievirzes un profesionālās vidējās kultūrizglītības iestāžu vadītājiem, vēstot par aktuālo jaunajā mācību gadā.**

Sanāksmes dalībniekus no vairāk nekā 150 profesionālās ievirzes un profesionālās vidējās kultūrizglītības iestādēm, kā arī pašvaldību izglītības pārvaldēm sveica Latvijas Republikas kultūras ministre Agnese Lāce, Latvijas Nacionālā kultūras centra direktore Signe Pujāte, Siguldas novada domes priekšsēdētājs Linards Kumskis un Siguldas Mākslu skolas “Baltais Flīģelis” direktore Jolanta Bimbere.

“Arī jaunajā mācību gadā Kultūras ministrijas un Latvijas Nacionālā kultūras centra viens no uzdevumiem būs rūpēties par kultūrizglītības jautājumiem. Man kā ministrei ir svarīgi, ka līdzdarbojoties visām pusēm, stiprinām kultūrizglītības nozīmību un to atspoguļojam gan finansējumā, gan arī plānošanas dokumentos,” uzrunājot klātesošos, norādīja ministre.

LNKC un Izglītības kvalitātes valsts dienesta pārstāvji sanāksmē iepazīstināja ar izmaiņām izglītības iestāžu tīklā, normatīvajos aktos, kā arī informēja par Valsts profesionālās ievirzes izglītības standarta īstenošanas gaitu. Sanāksmes dalībnieki tika informēti par izstrādātajiem mācību līdzekļiem un 2024./2025. mācību gadā plānotajiem mūzikas, mākslas un dejas izglītības jomas pasākumiem. Kā ierasts, arī šajā mācību gadā LNKC plāno Valsts konkursu un pedagogu profesionālās kompetences pilnveides kursu norisi. Tāpat LNKC informēja par Kultūras nozares un radošo industriju jomas nozares ekspertu padomes pieņemtajiem lēmumiem un veiktajām izmaiņām nozares kvalifikāciju struktūrā.

“Šajā mācību gadā profesionālās ievirzes izglītībā tiks uzsākta izglītības programmu īstenošana atbilstoši jaunajam valsts profesionālās ievirzes izglītības standartam mākslu jomā. Savukārt profesionālajā vidējā izglītībā tiks ieviesta valsts aizsardzības mācība, kā arī aktualizēts metodiskais darbs, tai skaitā sadarbība ar profesionālās ievirzes izglītības iestādēm, sniedzot atbalstu izglītības kvalitātes novērtēšanā un paaugstināšanā. Turpināsim strādāt pie profesionālās izglītības un pedagogu darba prestiža celšanas, kā arī kultūrizglītības nozīmības stiprināšanas kopējā izglītības sistēmā. Latvijas Nacionālā kultūras centra Kultūrizglītības nodaļa būs līdzās iestāžu vadītāju un pedagogu ikdienas darbā, kā arī sniedzot atbalstu nestandarta situācijās. Vēlam veiksmīgu jauno mācību gadu!” tā LNKC direktores vietnieks kultūrizglītības jautājumos, kultūrizglītības nodaļas vadītājs Andis Groza.

Jau tradicionāli Latvijas profesionālās ievirzes un profesionālās vidējās kultūrizglītības iestāžu vadības sanāksmē tiek sveikti jaunie izglītības iestāžu direktori. Šajā reizē sveicienu saņēma astoņi skolu direktori, kas darbu kultūrizglītības laukā uzsākuši 2023./2024. mācību gadā vai uzsāks šī gada 1. septembrī.

Sanāksmes prezentāciju materiāli pieejami [LNKC tīmekļvietnē](https://www.lnkc.gov.lv/lv/jaunums/sigulda-aizvadita-profesionalas-ievirzes-un-profesionalas-videjas-kulturizglitibas-iestazu-vaditaju-sanaksme).

Informāciju sagatavoja:

Lana Kazlauskiene

Sabiedrisko attiecību speciāliste

Latvijas Nacionālais kultūras centrs

67228985, 26407922

lana.kazlauskiene@lnkc.gov.lv

[www.lnkc.gov.lv](http://www.lnkc.gov.lv)